**פרק 1. מגמות עיקריות בתחום אי-שוויון במדדי בריאות**

**תוחלת חיים**

בשנת 2015 תוחלת החיים[[1]](#footnote-2) הממוצעת בישראל הייתה 80.1 בקרב גברים, ירידה של 0.2 לעומת השנה הקודמת, ו- 84.1 בקרב נשים, ללא שינוי משנה שעברה[[2]](#footnote-3).

בחינה של תוחלת החיים בישראל בהשוואה למדינות ה- OECD (נתוני 2014) מראה כי תוחלת החיים בקרב הגברים בישראל (80.3 בשנת 2014), הייתה השישית מבין מדינות ה-OECD (יחד עם אוסטרליה) וגבוהה ב-2.4 שנים מהממוצע במדינות ה-OECD. תוחלת החיים של הנשים באותה השנה דורגה במקום ה-11 מבין מדינות ה-OECD (יחד עם יוון, פינלנד וסלובניה), ונמצאה גבוהה ב-0.8 שנים מהממוצע במדינות ה-OECD. הפער בין גברים לנשים בדירוג הבין לאומי לטובת הגברים מצביע על הפוטנציאל להארכת משך החיים בקרב נשים ישראליות, יעד שראוי לפעול למימושו.

החל משנת 2010 נרשמה ירידה בדירוג בתוחלת חיים בלידה של ישראל ביחס למדינות ה- OECD, מהמקום השמיני לאחד עשרה בקרב נשים, ומהמקום השני לשישי בקרב גברים.

בפילוח לפי קבוצות אוכלוסייה, ניתן לראות התייצבות במדד תוחלת החיים בשנת המדידה האחרונה (2015) בקרב נשים יהודיות (84.5) וגברים ערביים (76.9), וירידה קלה בקרב גברים יהודים (80.9 ב- 2015 לעומת 81.1 ב- 2014) ונשים ערביות (81.1 בשנת 2015 לעומת 81.2 ב- 2014).

**תרשים 1. תוחלת חיים בלידה לפי קבוצות אוכלוסייה ומגדר 1975-2015**

מקור: למ"ס*.* *שנתון סטטיסטי לישראל 2016.*

**תמותה**

**תמותה כללית**

שיעורי תמותה כללית ל- 1,000 תושבים (מתוקננים לגיל), בשנת 2014, עמדו על 5.7 בקרב גברים, ו- 4.2 בקרב נשים[[3]](#footnote-4). בפילוח לפי קבוצת אוכלוסייה, נמצא כי בשנה זו שיעור התמותה המתוקנן בקרב גברים יהודיים ואחרים בכלל הגילאים עמד על 5.5, ובקרב נשים יהודיות ואחרות על 4.0. בקרב האוכלוסייה הערבית באותה השנה שיעור התמותה הסתכם ב- 7.5 בקרב גברים ו- 5.3 בקרב נשים.

בפילוח על פי נפות, נמצא כי שיעורי התמותה המתוקננים הגבוהים ביותר נרשמו בשנה זו בנפות באר שבע ויזרעאל, והנמוכים בנפת פתח תקווה ובאזור יהודה ושומרון.

**תרשים 2. שיעורי תמותה כללית מתוקננים לפי נפה, 2015**

 \*ישובים ישראליים בלבד

 מקור: למ"ס. *שנתון סטטיסטי לישראל*, 2016.

תרשים 3 מציג שיעורי תמותה ממוצעים תלת-שנתיים בקרב האוכלוסייה היהודית המבוגרת, בשתי נקודות זמן. בקרב גברים, הנתונים מצביעים על עלייה בתמותה בקרב כלל האוכלוסייה, הכוללת גם את ילידי ישראל, וספציפית בקרב עולי ברה''מ לשעבר ואירופה-אמריקה, ואילו בקרב ילידי אסיה ואפריקה נרשמה ירידה בתמותה בין שתי תקופות זמן. בקרב גברים עולי ברה''מ לשעבר, נרשם שיעור גבוה ביותר של תמותה ביחס לקבוצות אחרות. בקרב נשים נצפתה עלייה בשיעורים בכל הקבוצות, להוציא את ילידות אפריקה, אצלן נרשמה ירידה בתמותה בשתי התקופות. העלייה המשמעותית ביותר בתמותה נרשמה באוכלוסיית הנשים הכללית, קבוצה הכוללת גם נשים ילידות ישראל. ניתן לשים לב, כי הפערים בשיעורי תמותה לפי יבשת לידה בקרב גברים, גדולים יותר מאשר הפערים בקרב הנשים.

**תרשים 3. שיעורי תמותה מתוקננים ל- 1,000 תושבים של יהודים ואחרים בני 45 ומעלה לפי מין ויבשת לידה, ממוצעים תלת-שנתיים\***

מקור*: למ''ס. שנתון סטטיסטי לישראל 2016*.

\*סה''כ כולל ילידי ישראל ויבשת לידה לא ידועה. ילדי אירופה ואמריקה כוללים עולי ברה''מ.

**תמותת תינוקות**

בשנת 2015[[4]](#footnote-5) שיעור תמותת התינוקות עמד על 3.1 ל- 1,000 לידות חי. בקרב יהודים ואחרים השיעור הסתכם ב- 2.2, ובקרב ערבים ב- 6.2[[5]](#footnote-6).

ראוי לציין לחיוב ירידה בשיעור תמותת תינוקות במחוז הצפון בתקופת המדידה האחרונה, לאחר עלייה רציפה משנת 2010 (תרשים 4). גם במחוזות הדרום, חיפה והמרכז קיימת ירידה לאורך זמן בשיעורי תמותת תינוקות. על רקע זה בולטת עלייה בתמותת תינוקות שנרשמה במחוז ירושלים מ- 3.0 בשנים 2012-2014 ל- 3.2 בשנים 2013-2015.

**תרשים 4. שיעורי תמותת תינוקות ממוצעים לפי מחוז**

מקור: למ''ס. *שנתון סטטיסטי לישראל, 2016*.

שילוב נתוני תמותת תינוקות לפי מחוז עם נתונים לפי קבוצת אוכלוסייה יוצר תמונה מורכבת (ראה לוח 1). בקרב יהודים, בחינה של שיעורי תמותה בשלוש נקודות זמן מראה ירידה עקבית במחוזות ירושלים, המרכז והדרום. במחוזות צפון וחיפה נצפתה יציבות במדד במשך שתי תקופות המדידה האחרונות.

בקרב האוכלוסייה הערבית, נצפתה ירידה עקבית במחוזות חיפה ומרכז, ואילו במחוז ירושלים מגמת הירידה התחלפה בעלייה. במחוזות דרום וצפון נצפתה יציבות בשיעור תמותת התינוקות בשנים האחרונות.

**לוח 1. שיעורי תמותת תינוקות לפי מחוז וקבוצת אוכלוסייה, ממוצעים לשנים שונות**

|  |  |  |  |
| --- | --- | --- | --- |
| **מחוז** | **ממוצע** **2009-2011** | **ממוצע** **2011-2013** | **ממוצע** **2013-2015** |
| **יהודים ואחרים** | **ערבים** | **יהודים ואחרים** | **ערבים** | **יהודים ואחרים** | **ערבים** |
| **סה''כ** | **2.7** | **6.7** | **2.5** | **6.3** | **2.2** | **6.2** |
| ירושלים | 3.1 | 6.7 | 2.5 | 5.0 | 2.2 | 5.5 |
| צפון | 2.9 | 4.7 | 2.8 | 4.8 | 2.8 | 4.8 |
| חיפה | 3.0 | 6.0 | 2.7 | 5.8 | 2.7 | 4.3 |
| מרכז | 2.1 | 6.3 | 2.2 | 5.5 | 1.7 | 4.8 |
| תל אביב | 2.5 | (3.8) | 2.2 | (4.6) | 2.0 | (6.0) |
| דרום | 3.5 | 11.6 | 3.1 | 11.0 | 2.8 | 11.0 |

מקורות: למ''ס. *שנתון סטטיסטי לישראל*, שנים שונות.

בבחינת הסיבות לתמותת תינוקות, הסיבה השכיחה ביותר לתמותת תינוקות באוכלוסייה היהודית היא סיבוך סב-לידתי (1.3 ל- 1,000 לידות חי[[6]](#footnote-7), כ- 50% מסך כלל התמותה), ואילו בקרב בני דתות אחרות הסיבה המובילה היא, בדומה לשנים הקודמות, מומים מולדים (2.5 ל- 1,000 לידות חי, כ- 40% מכלל התמותה).

**הערכה עצמית של בריאות**

על הפערים במדדי בריאות ניתן ללמוד גם מהשימוש במדדים סובייקטיביים. לדוגמא, באמצעות הערכה עצמית של הבריאות, הנבדקת בעקביות בסקרים חברתיים של הלשכה המרכזית לסטטיסטיקה. תרשים 5 מציג שיעורים מתוקננים של המעריכים את בריאותם כטובה מאוד, לפי מדדי רקע דמוגרפיים וחברתיים-כלכליים שונים. מקור הנתונים הוא הסקר החברתי משנת 2014.

אלמנים, עולי 1990+, יהודים מסורתיים וערבים דתיים, בעלי השכלה יסודית/חטיבת ביניים ללא תעודה, ובעלי הכנסה נמוכה – כל אלה מציגים שיעורים נמוכים ביותר של הערכת בריאות עצמית טובה מאוד.

במטרה לעקוב אחר המגמות בהערכה עצמית של בריאות בקבוצות חברתיות ודמוגרפיות השונות, ערכנו השוואה של נתוני 2014 עם הנתונים מתוך הסקר החברתי משנת 2010. מהבדיקה הסתבר, כי לא חל כל שינוי משמעותי בתקופה זו, לא מבחינת שיעור האנשים שמעריכים את בריאותם כטובה מאוד בתוך הקבוצות ולא בין הקבוצות. כלומר, ההבדלים בין הקבוצות הם עקביים ונשמרים לאורך זמן.

**תרשים 5. אחוז בני 20 ומעלה שהעריכו את בריאותם\* כטובה מאוד לפי תכונות נבחרות**

**שיעור מתוקנן לגיל, 2014**

\*) מבוסס על השאלה: "מהו מצב בריאותך בדרך כלל?". מתוך הסקר החברתי של למ''ס לשנת 2014.

הערה: קטגוריות השכלה - תעודת סיום בי''ס יסודי או חטיבת ביניים ללא תעודה; תעודת סיום בי''ס תיכון (ללא תעודת בגרות).

קטגוריית דתיות – "דתיים מאוד ודתיים, לא כל כך דתיים, לא דתיים" – הכוונה היא לבני דתות אחרות, לא יהודים.

מקור: למ"ס. *שנתון סטטיסטי לישראל*, 2016.

1. תוחלת חיים היא מספר השנים הממוצע שאדם צפוי לחיות מגיל מסוים, בהנחה ששיעורי התמותה הקיימים בתקופת ההתייחסות יישארו קבועים לאורך כל חייו. [↑](#footnote-ref-2)
2. למ"ס. *השנתון הסטטיסטי לישראל 2016*. אתר הלמ''ס. [↑](#footnote-ref-3)
3. למ''ס. *שנתון סטטיסטי לישראל 2016*. [↑](#footnote-ref-4)
4. ממוצע לשנים 2013-2015 [↑](#footnote-ref-5)
5. למ''ס. *שנתון סטטיסטי לישראל*, 2016.

. [↑](#footnote-ref-6)
6. ממוצע לשנים 2010-2014 [↑](#footnote-ref-7)